เช่าซื้อกรุงศรีฯขยับรับเออีซี
ยึดหัวเมืองชายแดนขยายตลาด สนับสนุนเงินทุนดีลเลอร์ท้องถิ่น
6 ส.ค. 2555

ยึดหัวเมืองชายแดนขยายตลาด สนับสนุนเงินทุนดีลเลอร์ท้องถิ่น
กรุงศรีออโต้ วางฐานรับตลาดเออีซี จับมือเป็นพันธมิตรดีลเลอร์ท้องถิ่นขยายฐานลูกค้าต่างจังหวัด 
นายไพโรจน์ ชื่นครุฑ กรรมการผู้จัดการใหญ่ บริษัท อยุธยา แคปปิตอล ออ โต้ ลีส หรือกรุงศรีออโต้ เปิดเผยว่า บริษัทได้วางแผนที่จะขยายตลาดไปยังหัวเมืองใหญ่ตามต่างจังหวัดให้ได้เพิ่มขึ้น โดยใช้สาขา 26 แห่ง ที่อยู่ตามชายแดนเป็นตัวผลักดัน เพื่อรองรับกับการเปิดเสรีอาเซียน หรือเออีซี ที่จะมีขึ้นในปี 2558




 
“อย่างตอนนี้เราก็เริ่มที่ จ.อุดรธานีก่อน เพราะเป็นประตูไปสู่เวียดนามและลาว ซึ่งในพื้นที่ก็มีการซื้อขายรถเพิ่มขึ้นโดยเฉพาะตลาดรถมือสอง โดยเราได้เริ่มไปจัดสัมมนาให้ความรู้ในพื้นที่แล้ว เพื่อให้เกิดการแลกเปลี่ยนความคิดเห็นซึ่งกันและกัน มีการรวมกลุ่มของผู้ประกอบการท้องถิ่นเกิดขึ้น ซึ่งเราไม่ได้เข้าไปแย่งลูกค้าเขา แต่จะเข้าไปเป็นพันธมิตรเขา หากเขามีเงินทุนไม่เพียงพอเราก็พร้อมสนับสนุนให้ ไม่ว่าจะเป็นในส่วนของลูกค้ารายย่อยหรือแม้แต่ตัวดีเลอร์ขายรถเอง” นายไพโรจน์ กล่าว
อย่างไรก็ตาม ในส่วนของการออกไปทำตามตลาดในประเทศเพื่อนบ้านนั้น คงต้องรอดูความเหมาะสมและศึกษากฎหมายของแต่ละประเทศก่อน ว่าเปิดโอกาสให้ลงทุนมากน้อยแค่ไหน แต่ทางบริษัทแม่ธนาคารกรุงศรีฯ มีนโยบายให้บริษัท ซี เอฟ จี เซอร์วิส หรือ “ศรีสวัสดิ์ เงินติดล้อ” ผู้ให้บริการสินเชื่อจำนำทะเบียนรถ เข้าไปขยายตลาดเออีซีก่อน ดังนั้นในช่วงแรกกรุงศรีออโต้ จึงมุ่งทำตลาดรองรับเออีซีในประเทศเป็นหลัก
ทั้งนี้ บริษัทคาดว่าปีนี้จะมีสัดส่วนลูกค้าในต่างจังหวัดเพิ่มขึ้นเป็น 60% และกรุงเทพฯ 40% เมื่อเทียบกับปี 2554 ที่ลูกค้าต่างจังหวัดและกรุงเทพฯ มีสัดส่วนอย่างละ 50% เท่ากัน โดยในปีนี้ตั้งเป้าปล่อยสินเชื่อใหม่ให้ได้ 1.27 แสนล้านบาท ซึ่งช่วงครึ่งปีแรกปล่อยได้แล้ว 6.1 แสนล้านบาท และเมื่อถึงสิ้นปีนี้คาดว่าจะมียอดสินเชื่อรวมอยู่ที่ 1.93 แสนล้านบาท เพิ่มขึ้น 28% เมื่อเทียบกับปีที่ผ่านมา มีฐานลูกค้าประมาณ 9.1 แสนราย และเพิ่มสาขาเป็น 42 แห่ง จากเดิมที่มีอยู่ 34 แห่ง
นายอิสระ วงศ์รุ่ง ประธานกรรมการบริหาร บริษัท ลีสซิ่งกสิกรไทย กล่าวว่า ส่วนบริษัทคงต้องขอศึกษาข้อมูลเกี่ยวกับตลาดเช่าซื้อในเออีซีก่อน จึงยังไม่มีแผนที่ชัดเจนในขณะนี้ แต่ยืนยันว่า หากตลาดมีความพร้อมเมื่อไหร่ บริษัทก็พร้อมเข้าไปทำตลาดได้ทันที